जैसे ही स्पार्टाकस द्वारा रोमन साम्राज्य के नगरों और ग्रामों को लूटने और उसकी बढ़ती सैन्य शक्ति का समाचार मिलता है, रोम के सीनेट में इस समस्या पर विचार किया जाता है। सीनेट क्रेशस को रोम की सारी सैन्य शक्ति का सेनाध्यक्ष नियुक्त कर देती है और उसे स्पार्टाकस और उसकी विशाल गुलाम सेना का खात्मा कर देने का आदेश देती है। दूसरी ओर स्पार्टाकस समुद्र मार्ग से रोमन साम्राज्य मुक्त कराए गए दासों को रोम की सीमाओं से पार बसाने की योजना बनाता है। इसके लिए वह समुद्री लुटेरों से एक सौदा करता है, जिसके अनुसार उन्हें स्पार्टाकस और उसकी सेना को सागर तट पर पहुँचाना है। किन्तु इस योजना की सूचना क्रेशस तक पहुँच जाती है। क्रेशस उन समुद्री लुटेरों को अधिक धन राशि दे कर खरीद लेता है जिसके बाद वे स्पार्टाकस को नौकाएँ को मुहैया कराने के वादे से मुकर जाते हैं। इस तरह स्पार्टाकस विश्वासघात का शिकार हो कर छला जाता है। वह रोम की सेनाओं से युद्ध टालना चाहता था, किन्तु अब उसके पास युद्ध करने के सिवाय कोई दूसरा उपाय नहीं था। उसे मालूम था कि गुलामी की पीड़ा और यातना से मुक्ति पाने के लिए उसके पीछे एक जन सैलाब उसके प्रति सम्पूर्ण निष्ठा के साथ आजादी की कल्पना में डूबा हुआ था।